Derfor kan EU gennemtvinge regel om fædreorlov

Danmark og resten af EU's medlemslande skal sikre, at begge et barns forældre har ret til barsel og forældreorlov.

Det har forhandlere fra EU-Parlamentet og EU's medlemslande torsdag aftalt.

Forstå hvorfor EU kan gennemtvinge regler i Danmark, og hvordan reglerne er på området i dag:

Danmark har været medlem af EU siden 1973, og Danmark skal følge EU's fælles love.

Hvis der er konflikt mellem EU's regler og nationale regler, er det EU-reglerne, der gælder. Det kaldes, at EU-ret har forrang.

Hvis EU indfører et fælles direktiv om øremærket barsel eller forældreorlov, trumfes de danske regler på området dermed.

Hvis et EU-land ikke følger EU's regler, kan landet blive dømt ved EU-Domstolen for at bryde traktaten.

De nye regler skal sikre, at arbejdende fædre kan tage mindst 10 dage fri fra arbejde umiddelbart i forbindelse med fødslen. Derudover præciseres de hidtil gældende regler om mindst fire måneders forældreorlov per forælder, så to af de fire måneder er låst til hver forælder og for eksempel ikke kan overdrages til moren, hvis ikke faren holder fri.

Torsdagens aftale er en foreløbig aftale mellem forhandlere fra EU-Parlamentet og EU's medlemslande. Den mangler endnu at blive formelt godkendt begge steder.

Der sigtes mod, at de nye regler skal træde i kraft inden for tre år.

Kilder: Folketingets EU-oplysning, borger.dk og Ritzau.